De angrep Joe Biden og elbiler, men leverte bare noen stikk til Trump
WASHINGTON D.C. (Aftenposten): Donald Trumps rivaler lot det stort sett være opp til en av dem å gå til angrep på ham. I natt duellerte syv kandidater mot hverandre. De håper å bli Det republikanske partiets kandidat til Det hvite hus i stedet for Donald Trump. Men de ligger langt bak. En time før og 3500 kilometer unna holdt partiets frontfigur møte for bilarbeidere og tilhengere. Der raljerte Donald Trump mot elbiler, kjønnsskifte og Joe Biden. – Joe Bidens overgang til elbiler er en overgang til helvete, sa Trump. 1. De angrep Biden I California var tilsynelatende alle hans rivaler enig i dette, men ikke med fullt så skarpe ord: Det som skal drive USAs økonomi, er bensin. Vivek Ramaswamy, en forretningsmann, sa at han vil «bore, utvinne skiferolje, brenne kull og omfavne atomkraft». – Joe Bidens nye grønne agenda er bra for Beijing og dårlig for Detroit, sa Mike Pence, tidligere visepresident. Detroit er USAs bilby. Doug Burgum, en guvernør, sa at bilarbeidere nå streiker fordi bilfabrikkene trenger langt færre folk for å bygge Bidens elbiler enn bensinbiler. De syv refset også Biden særlig for kaos på grensen mot Mexico, høye priser og økt kriminalitet. – Joe Biden skulle ikke vært hos streikevakter. Han skulle vært ved grensen, sa senator Tim Scott. – Joe Biden hører ikke hjemme i en rekke av streikevakter. Han hører hjemme i en kø av arbeidsløse, sa Mike Pence. 2. Noen av dem angrep Trump – litt Før debatten mente mange at tiden er i ferd med å renne ut for de som vil slå Trump. Den tidligere presidenten leder suverent på målingene. Det virket fortsatt som det var liten glød for å angripe ham. Lederen i feltet er tiltalt for 91 brudd på straffeloven, men ingen rettet skytset mot dette. De nøyde seg med noen få og litt vage stikk. Ron DeSantis, guvernør i Florida, sa at Trump er «savnet på slagmarken». Ett unntak var, som ventet, tidligere guvernør Chris Christie. Christie gjør det svært svakt på målinger. Knapt noen tror han kan vinne. Han fremstår i motsetning til de andre ikke som redd for å fornærme Trumps velgere ved å angripe ham. Han klandret Trump for USAs høye priser og sa at den økte gjelden i Trumps tid hadde skylden. Han henvendte seg også direkte til Trump. – Jeg vet du ser på. Du kan ikke noe for det. Du er redd for å stå på denne scenen og forsvare deg. Ingen her vil kalle deg Donald Trump lenger. Vi vil kalle deg Donald Duck, sa Christie i et ordspill på å «dukke unna». Han hånet også Trump for muren mot Mexico. – Jeg tror at hvis Mexico hadde visst at det bare ble 80 km mur, så ville de kanskje betalt, sa en spydig Christie. 3. De angrep i liten grad hverandre Kandidatene gikk ikke så ofte i strupen på hverandre som de prøvde å snakke i munnen på hverandre. Tvert imot understreket de ofte at de var enige. Et par mindre trefninger var det likevel. Særlig ble Vivek Ramaswamy utsatt for dette. Han gjorde mye ut av seg i den første debatten og har rykket opp i feltet siden. Senator Tim Scott angrep Ramaswamy for forretninger i Kina, blant annet med de samme personene som Hunter Biden hadde bånd til. Han svarte at han i 2018 hadde trukket seg ut og bestemt at han ikke ville handle mer med dem. – Det er vel omtrent da du for første gang bestemte deg for å stemme i presidentvalg, sa Mike Pence. Nikki Haley angrep ham sist gang for manglende kunnskap om utenrikspolitikk. – Hver ganger jeg hører på deg, føler jeg meg litt dummere, sa Haley denne gang i en debatt om bruken av Tiktok og selskapets bånd til Kina. 4. Hvem skal ut? Programlederne hos Fox Business forsøkte til slutt å få panelet til å si hvem av dem som skulle «stemmes ut av øya» – en henvisning til reality-TV. De skulle skrive ned navnet på et kort. – Dette er respektløst, sa Ron DeSantis. Han og de andre ville ikke være med på det. Han ble derfor spurt om han har en reell vei til seier over Donald Trump. – Målinger velger ikke president. Velgere gjør det, sa han. En programleder sa at han hadde sett Christie begynne å skrive. – Jeg står for det. Jeg skrev Donald Trump. Alle de andre her viste respekt for velgere og kom hit og svarte på spørsmål. Trump har splittet partiet. Han har splittet familier, sa han. 5. Hvem snakket mest? Ron DeSantis og Vivek Ramaswamy hadde ordet mest i en debatt som til tider var kaotisk. Guvernør Doug Burgum stjal ordet et par ganger tidlig, men ble truet med avslått mikrofon. Han snakket minst av alle, med Nikki Haley på nest siste plass. 6. Om å ligge med lærere En debatt om skole handlet plutselig noe overraskende tilsynelatende om samleie. Chris Christie refset Biden for å la lærernes fagforeninger styre skolepolitikken. – Når du har en president som snakker om å ligge med et medlem av lærernes fagforening, er det null sjanser for at lærernes kvelertak kan bli borte snart, sa han. USAs førstedame Jill Biden er lærer. Mike Pence la senere til at han «har ligget med en lærer i 38 år». Han understreket imidlertid at kona hans, Karen, ikke er med i en fagforening. 7. Hva de ikke snakket om Et par emner som ofte kommer frem fra republikanske politikere, men som var fraværende denne gang:
Natt til torsdag duellerte syv republikanere om å være partiets kandidat mot Donald Trump i presidentvalget i USA i 2024. De kritiserte Joe Biden for hans overgang til elbiler, kaos på Mexicos grense, høye priser og økt kriminalitet. Ingen rettet sterk kritikk mot Donald Trump, til tross for hans mange lovbrudd. Kandidatene kranglet lite seg imellom, men uttrykte ofte enighet.